b'\n_START_ARTICLE_\nRafael Ajlec\n_START_SECTION_\n\xc5\xbdivljenje in delo\n_START_PARAGRAPH_\nPo diplomi 1951 na oddelku za glasbeno zgodovino in literaturo ljubljanske Akademije za glasbo je bil do 1956 in\xc5\xa1truktor za glasbo pri Ljudski prosveti Slovenije, nato urednik za komorno glasbo pri Radiu Ljubljana. Poleg tega je predaval kot honorarni profesor zgodovino glasbe na Pedago\xc5\xa1ki akademiji v Ljubljani. Kot dolgoletni glasbeni kritik v ljubljanskih \xc4\x8dasopisih in reviji Zvuk se je odlikoval po jasnih, nedvoumnih in nepristranskih kritikah, v katerih je tudi podpiral novo slovensko glasbo. Od 1958 je sodeloval pri Muzi\xc4\x8dki enciklopediji Jugoslovanskega leksikonografskega zavoda in od 1960 pri slovenskem biografskem leksikonu. Posvetil se je tudi preu\xc4\x8devanju del Jakoba Gallusa in o njem napisal monografijo.'